ΙΤΑΛΙΚΟΣ ΝΕΟΡΕΑΛΙΣΜΟΣ 
Μετά τον Β΄ Παγκόσμιο Πόλεμο, κατά την περίοδο 1945-1951, δημιουργείται το κινηματογραφικό στιλ του νεορεαλισμού, ένα από τα πιο σημαντικά αισθητικά στιλ του κινηματογράφου, από ιταλούς σκηνοθέτες.
Χρήματα δεν υπάρχουν μετά τον πόλεμο, και η κινηματογραφική βιομηχανία της Ευρώπης έχει καταρρεύσει. Έτσι, οι ταινίες που αρχίζουν να γυρίζονται, αν και είναι χαμηλού κόστους, γίνονται αποδεκτές από το κοινό. ο όρος νεορεαλισμός εμφανίστηκε για πρώτη φορά τη δεκαετία του ’40, με σκοπό να αναδείξει την ανάγκη απελευθέρωσης από τον κλασικό ιταλικό κινηματογράφο. Η προετοιμασία γι’ αυτή την κινηματογραφική αναγέννηση γίνεται μία δεκαετία πριν, μέσα από τη σχολή Centro Sperimentale di Cinematografia. Την δεκαετία του ’30, περίοδο του φασισμού στην Ιταλία, από τη μια μεριά ο Μουσολίνι χτίζει τα στούντιο της Τσινετσιτά κι από την άλλη δημιουργείται το Centro Sperimentale di Cinematografia, όπου δίδαξαν οι αριστερής ιδεολογίας καθηγητές.

	

	


Τα χαρακτηριστικά αισθητικά στοιχεία του ιταλικού νεορεαλισμού είναι η εμμονή στην επικαιρότητα της εποχής και στα μεταπολεμικά προβλήματα, η θεματολογία των μικρών καθημερινών συμβάντων και το στιλ του ανοιχτού παράθυρου στον κόσμο, που είναι η καθαρή εγγραφή της πραγματικότητας, χωρίς ωραιοποιήσεις. Ακόμα, εξαιτίας των προβλημάτων χρηματοδότησης, χρησιμοποιούνταν άνθρωποι που δεν ήταν επαγγελματίες ηθοποιοί για την ρεαλιστική τους εμφάνιση και συμπεριφορά. Τα θέματα που πρόβαλαν οι νεορεαλιστές σκηνοθέτες ήταν η φτώχια, η μαύρη αγορά, η εξαθλίωση, τα κοινωνικά προβλήματα της επαρχίας και η παραβατικότητα. Στόχος τους ήταν να αντιπαρατεθούν στο μελόδραμα, την κωμωδία και την υπερπαραγωγή ταινιών που σε καμία περίπτωση δεν έθιγαν τα κοινωνικά προβλήματα και τις αγωνίες του απλού καθημερινού ανθρώπου.  «Στην καθαρότητα της δομής παίρνει θέση το μυστήριο της ύπαρξης», λέει ο Ρομπέρτο Ροσελίνι, στηρίζοντας την οντολογική διάσταση των ταινιών του. Εξακολουθεί να χρησιμοποιείται ασπρόμαυρο φιλμ, αλλά η φωτογραφία δεν έχει ιδιαίτερη καλλιέπεια, διότι η αισθητική του ανοιχτού παράθυρου στον κόσμο προσπαθεί να συλλάβει την πραγματικότητα όπως είναι. Οι προϋπολογισμοί των ταινιών είναι πολύ μικροί μετά από μια τόσο καταστροφική περίοδο του Β΄ Παγκοσμίου Πολέμου, αλλά αυτό γίνεται σεβαστό από το κοινό, το οποίο αγκαλιάζει αυτές τις ταινίες, με τις ιστορίες των οποίων ταυτίζεται. Επίσης, η εγκατάλειψη των στούντιο και η τοποθέτηση του κινηματογραφικού φακού στην πόλη. Χάρη στα εξωτερικά γυρίσματα, οι Ιταλοί εικονολήπτες ξεφεύγουν από τα χολυγουντιανά πρότυπα. 

Ρομπέρτο Ροσελίνι

Θεωρητικός του ιταλικού νεορεαλισμού είναι ο Αντρέ Μπαζέν (1918-1958) και σεναριογράφος ο Τσέζαρε Ζαβατίνι (1902-1989). Ο Μπαζέν γράφει για την ουσία της λειτουργίας του σκηνοθέτη του ιταλικού νεορεαλισμού: «… Παρατηρεί τον πλησίον του όσο πλησιέστερα γίνεται, σημειώνοντας τις πράξεις του και τη συμπεριφορά του και στις ευτελέστερες, τις ασημαντότερές τους εκφάνσεις, όπως συμβαίνει όταν, κοιτώντας μ’ ένα μικροσκόπιο και μεγεθύνοντας, μάς αποκαλύπτεται σιγά-σιγά μέσα στην ολότητα, ένα σύμπαν και στην περίπτωσή μας το σύμπαν κάποιας συνείδησης, ακόμη κι εκεί όπου συνήθως δε βλέπουμε παρά ένα γέρο να συγυρίζει την κάμαρά του ή ένα κορίτσι να αλέθει τον καφέ». Ο Ζαβατίνι προσθέτει χαρακτηριστικά: «…Ο κινηματογράφος δε φτάνει σε μια γλώσσα κοινωνική και οικουμενική παρά όταν προσφέρει τη σημασία των γεγονότων, των ομαδικών δραμάτων του καιρού του». Ο ιστορικός και θεωρητικός 

Αντρέ Μπαζέν
Ο Ουμπέρτο Μπάρμπαρο (1902-1959) το 1942 συντάσσει το νεορεαλιστικό μανιφέστο και αποκαλεί το στιλ ιταλικό νεορεαλισμό. Εκεί αναπτύσσει τον κεντρικό στόχο τού κάθε νεορεαλιστή σκηνοθέτη, που είναι η φυσική αναπαράσταση του κόσμου, της οποίας κύριο γνώρισμα είναι η αλήθεια. 
Μεγάλος σκηνοθέτης αυτής της αισθητικής είναι ο Ρομπέρτο Ροσελίνι (1906-1977), με την ταινία Ρώμη, ανοχύρωτη πόλη (1945) (https://www.youtube.com/watch?v=IH3Nrl5gBLk), που πραγματεύεται το θέμα του πολέμου και ανακαλύπτει την εξαιρετική δραματική ηθοποιό Άννα Μανιάνι. Τα γυρίσματα έγιναν στα ερείπια της βομβαρδισμένης από τους γερμανούς Ρώμης, με ληγμένο ασπρόμαυρο φιλμ και θέμα την αντίσταση μερικών κατοίκων της πόλης ενάντια στους γερμανούς. Οι θεατές είχαν μόλις βιώσει τις δραματικές ιστορίες που καταγράφει ο Ροσελίνι και ταυτίστηκαν με τους ήρωες και την ιστορία. Με αυτή την ταινία εισάγονται οι βασικές αισθητικές αρχές του ιταλικού νεορεαλισμού. Άλλες νεορεαλιστικές ταινίες του Ροσελίνι είναι η Παϊζά (1946), η Γερμανία έτος μηδέν (1947), και το Amore (1948).
[image: image3.jpg]



Βοτόριο ντε Σίκα

Σημαντικός σκηνοθέτης του νεορεαλισμού αναδεικνύεται επίσης ο Βιτόριο ντε Σίκα (1902-1974), με την ταινία ο Κλέφτης ποδηλάτων (Ladri Di Biciclette) (1948) (https://www.youtube.com/watch?v=u6TdgMFIGus&t=17s), όπου όλοι οι ηθοποιοί είναι ερασιτέχνες και η αλήθεια τους αποσπά το ίδιο και σήμερα τη συγκίνηση των θεατών. Μέσα από την κινηματογραφική γραφή του ντε Σίκα, ο άνθρωπος, μετά τον καταστροφικό πόλεμο, προσπαθεί να ξαναβρεί την χαμένη του αξιοπρέπεια.

Λουκίνο Βισκόντι
Ο Λουκίνο Βισκόντι (1906-1976), με την ταινία Η γη τρέμει (1948) (https://www.youtube.com/watch?v=pzm21Dyr3VE) είναι ακόμη ένας από τους τρεις πιο χαρακτηριστικούς σκηνοθέτες του ιταλικού νεορεαλισμού. Αργότερα, μεταξύ άλλων ταινιών, γυρίζει την Bellissima (1952) επίσης με την εξαιρετική Άννα Μανιάνι, το Senso (1954) και τον Ρόκκο και τ’ αδέρφια του (1960) (https://www.youtube.com/watch?v=bwE3vAUISME), όπου παίζει τον πρώτο του πρωταγωνιστικό ρόλο ο Αλέν Ντελόν με συμπρωταγωνίστρια την Κατίνα Παξινού.
Άλλοι σκηνοθέτες αυτής της αισθητικής είναι ο Αλμπέρτο Λατουάντα (1914), με τον Μύλο του Πο (1948), ο Τζιουζέπε ντε Σάντις (1917-1971) με το Πικρό ρύζι (1949) (https://www.facebook.com/cinemaitalian/videos/2614820408803837/), και ο εξαιρετικός Πιέτρο Τζέρμι (1914-1974) με την ταινία Εν ονόματι του νόμου (1949).
